صدارتی انتخاب میں ووٹنگ فراڈ یا سسٹم کی خرابی کے کوئی شواہد نہیں ملے: امریکی حکام
انتخابات سے متعلق سیکیورٹی گروپس کا کہنا ہے جن ریاستوں میں کانٹے کا مقابلہ ہوا ہے اُن تمام ریاستوں کے پاس پیپر ریکارڈ موجود ہے اور ضرورت پڑنے پر ووٹوں کی گنتی کی جاسکتی ہے۔ الیکشن حکام نے رواں برس ہونے والے انتخابات کو امریکہ کی تاریخ کے محفوظ ترین انتخابات قرار دیا ہے۔
ویب ڈیسک — سائبر سیکیورٹی ایجنسی کے مطابق تین نومبر کو ہونے والے صدارتی انتخابات میں دھاندلی، ووٹ غائب ہونے یا تبدیل ہونے سے متعلق کوئی ثبوت نہیں ہیں۔ سائبر سیکیورٹی ایجنسی کے مطابق انتخابات کے دو منتظم گروپس الیکشن انفرااسٹرکچر گورنمنٹ کوآرڈینیٹنگ کونسل ایگزیکٹو کمیٹی (جی سی سی) اور الیکشن انفرااسٹرکچر سیکٹر کورآرڈینیٹر کونسل (ایس سی سی) کا کہنا ہے کہ رواں برس ہونے والے صدارتی انتخابات امریکہ کی تاریخ کے محفوظ ترین انتخابات تھے۔ یاد رہے کہ ری پبلکن صدارتی امیدوار صدر ڈونلڈ ٹرمپ انتخابات میں دھاندلی کے الزامات عائد کر رہے ہیں۔ دوسری جانب جو بائیڈن نے آئندہ صدارت کی ذمہ داریاں سنبھالنے کی تیاریاں شروع کر دی ہیں۔ امریکہ کے محکمۂ ہوم لینڈ سیکیورٹی کے سائبر سیکیورٹی اینڈ انفرااسٹرکچر سیکیورٹی ایجنسی (سی آئی ایس اے) کی جانب سے جاری بیان میں مزید کہا گیا ہے کہ وہ انتخابات کی خودمختاری اور اس کے درست ہونے سے متعلق ہم مطمئن ہیں۔ انتخابات سے متعلق سیکیورٹی گروپس کا کہنا ہے جن ریاستوں میں کانٹے کا مقابلہ ہوا ہے اُن تمام ریاستوں کے پاس پیپر ریکارڈ موجود ہے اور ضرورت پڑنے پر ووٹوں کی گنتی کی جا سکتی ہے۔ دوسری جانب صدر ٹرمپ کی انتخابی مہم نے کئی ریاستوں میں انتخابی نتائج کو چیلنج کر رکھا ہے جب کہ اٹارنی جنرل ولیم بار نے وفاقی پراسیکیوٹرز کو اختیار دیا ہے کہ وہ انتخابات میں مبینہ دھاندلی کی تحقیقات کر سکتے ہیں۔ یاد رہے کہ امریکہ میں تین نومبر کو ہونے والے صدارتی انتخابات کے نتائج اب تک تمام ریاستوں سے موصول نہیں ہوئے ہیں۔ امریکہ کی 50 میں سے 47 ریاستوں کے نتائج آ چکے ہیں اور ریاست ایریزونا، نارتھ کیرولائنا اور جارجیا سے نتائج تاحال آنا باقی ہیں۔ غیرحتمی و غیر سرکاری نتائج کے مطابق جو بائیڈن 279 الیکٹورل ووٹ حاصل کر کے امریکہ کے 46ویں صدر منتخب ہو گئے ہیں جب کہ صدر ٹرمپ نے 217 الیکٹورل ووٹ حاصل کیے ہیں۔ امریکہ کا صدر منتخب ہونے کے لیے 270 الیکٹورل ووٹ درکار ہوتے ہیں۔ واضح رہے کہ رواں برس ہونے والے امریکی انتخابات اس لیے بھی اہم تھے کہ کرونا وبا کے باعث لگ بھگ 10 کروڑ ووٹرز نے تین نومبر سے قبل ہی ارلی ووٹنگ کے ذریعے اپنا حق رائے دہی استعمال کر لیا تھا۔ انتخابی مہم کے دوران جوبائیڈن اپنے حامیوں کو ڈاک کے ذریعے ووٹ ڈالنے پر زور دے رہے تھے جب کہ صدر ٹرمپ اپنے حامیوں کو الیکشن کے روز ووٹ ڈالنے کی تلقین کر رہے تھے۔ تاہم انہوں نے متعدد بار ڈاک کے ذریعے ڈالے جانے والے ووٹوں پر خدشات کا اظہار کیا تھا۔